पीयूसी के बगैर नहीं चलेंगे वाहन
परिवहन विभाग चलाएगा 15 दिन का विशेष चैकिंग अभियान
प्रदूषण पर रोक
अब कोई भी गाड़ी बिना पॉल्यूशन अंडर कंट्रोल (पीयूसी) सर्टिफिकेट के नहीं चलाई जा सकेगी। गाड़ियों का पीयूसी चेक करने के लिए परिवहन विभाग 15 दिन का विशेष चेकिंग अभियान सोमवार से शुरू करेगा। जिन गाड़ियों में पीयूसी नहीं मिलेगा उन पर श्रेणी के हिसाब से 300 से लेकर 2 हजार रुपए तक का जुर्माना किया जाएगा। हालांकि अधिकारियों का कहना है कि एक साल तक पुरानी गाड़ियों को पीयूसी की जरूरत नहीं होगी।
नेशनल ग्रीन ट्रिब्यूनल (एनजीटी) के निर्देश पर शहरों में बढ़ रहे वाहनों के कारण होने वाले प्रदूषण पर रोक लगाने के लिए पीयूसी को अनिवार्य किया गया है। अब प्राइवेट हों या कमर्शियल वाहन सभी का पीयूसी चेक कर जुर्माना वसूली की कार्रवाई की जाएगी। ट्रांसपोर्ट कमिश्नर डॉ. शैलेंद्र श्रीवास्तव ने बताया कि अब पर्याप्त संख्या में पीयूसी सेंटर खोल दिए गए हैं। जो बचे हैं, उन्हें अगले दो-तीन दिन में शुरू कर दिया जाएगा। इसके बाद वाहन मालिक यह बहाना नहीं बना सकेंगे कि पीयूसी सेंटर नहीं मिला, इस कारण चेकिंग नहीं करवा सके। परिवहन मंत्री भूपेंद्र सिंह ने आगामी समीक्षा बैठक के दौरान पीयूसी चेकिंग का रिकार्ड देखने की बात अधिकारियों से कही है।
अभी नहीं बदलेंगे रेट
राज्य सरकार ने पीयूसी के रेट पांच गुना तक कर दिए गए हैं। इस कारण कई वाहन मालिक अपनी गाड़ियों की चैकिंग नहीं करवा रहे। मोटर साइकिल के अब 20 रुपए की जगह 100 रुपए लगने लगे हैं। जबकि प्राइवेट चार पहिया वाहन के 50 रुपए की जगह 250 रुपए लग रहे हैं। अधिकारियों का कहना है कि फिलहाल रेट में परिवर्तन नहीं किया जा रहा है। सेंटरों का संचालन आसानी से किया जा सके, इसके लिए ही रेट बढ़ाए गए हैं।
अप्रैल तक मुश्किल
अब तक सिर्फ कमर्शियल वाहनों के लिए ही पीयूसी जरूरी था। दिल्ली में प्रदूषण के हालात को देखते हुए सभी तरह के वाहनों के लिए पीयूसी को जरूरी तो कर दिया गया है। सवाल यह है कि आगामी 31 मार्च तक भोपाल में चल रहे करीब 10 लाख वाहनों की चेकिंग कैसे हो सकेगी। हालांकि अधिकारियों का दावा है कि समय रहते काम पूरा कर लिया जाएगा।
hin_Deva hin_Deva bho_Deva hin_Deva hin_Deva hin_Deva hin_Deva awa_Deva hin_Deva